**СОЦИАЛНА ПОЛИТИКА**

**Моментно състояние**

Социалните услуги, които се развиват в общината, са услуги в общността и услуги в специализирани институции. В по-голямата си част те се предоставят с финансиране по държавно делегирани стандарти за издръжка. Все още в общината съществуват и специализирани институции. Две специализирани институции за деца с капацитет 35 места и две за възрастни с капацитет 200 места. Функционират два дневни центъра за деца с капацитете 41 места - един за деца с увреждания и един за деца на улицата. Работи и един дневен център за младежи с увреждания с капацитет 12 места.

Четири са центровете за социална рехабилитация и интеграция с общ капацитет 115 места. На територията на общината е създаден Кризисен център за деца с капацитет 10 места, Защитено жилище с капацитет 8 места и още две наблюдаващи жилища с капацитет 6 места, звено „Майка и бебе“ с капацитет 6 майки и 6 бебета, Център за обществена подкрепа за 79 души. Семейно-консултативен център и Център майчино и детско здраве, които се финансират от Уницеф. Изградени са Домашен социален патронаж с капацитет 400 души и обществена трапезария за 110 лица.

**Проблемни страни**

Лицата с трайно увреждане в община Шумен са относително голям брой - около 5 % от населението по данни на статистиката. В Дирекция социално подпомагане – Шумен са регистрирани 6131 лица. От тях 1267 живеят в селата на общината. **Основните социални проблеми, които стоят за решаване в община Шумен, са свързани с:**

1. Осигуряване на по-добри условия за грижа на децата и подкрепа на техните семейства;социалната интеграция на хората с увреждания;
2. Социална закрила и подкрепа на самотните стари хора, бездомните и скитащи възрастни.

**Стратегическа цел: Социална политика, насочена към развиване на система от разнообразни и достъпни социални услуги, които да повишат качеството на живот на децата и семействата, местните общности, групите лица в риск и да подкрепят пълноценната им реализация, отговаряща на реалните нужди на хората.**

**Цели**

1. Приемственост, последователност, съгласуваност и партньорство между институциите и социалните партньори, прозрачност и информираност на обществото за провежданите политики, утвърдени в международните документи и конвенции за равни права и осигуряване на условия за развитие на всеки без значение на етническата принадлежност, пол, увреждане, възраст и социално положение.

2. Разработване на адекватни стратегии на територията на общината за развитие на социалните услуги за деца и семейства в риск, за хора с увреждания, за възрастни с цел подобряване на положението на уязвимите социални групи.

3. Осигуряване на достъпна архитектурна среда и транспорт за хора с увреждания с цел повишаване на тяхната мобилност - ремонт на тротоарните настилки и изграждане на алеи и рампи за осигуряване на достъп до сгради от обществено значение.

4. Създаване на комплекс от услуги за подкрепа на стари хора - предлагане на храна, помощ в домакинството, хигиенно и санитарно обслужване, помощ за излизане и придвижване, съдействие за достъп до здравни и социални услуги.

5. Гарантиране устойчивост на разкритите услуги за лицата от рисковите групи, както и разширяване на достъпа им до малките населени места на общината, чрез максимално използване на Европейските оперативни програми, собствен общински ресурс и различни благотворителни кампании.

6. Предоставяне на транспортна услуга „От врата до врата” за хора с тежки двигателни и множествени увреждания, при която се осигурява специализиран транспорт срещу заплащане. Реализиране на програми за осигуряване на социални асистенти, лични асистенти и домашни помощници за пълнолетни лица и лица с увреждания.

7. Активно провеждане на политиката за деинституционализация с анализ на нуждите и планиране на алтернативни социални услуги в семейна среда за деца и възрастни.

8. Постепенно затваряне на специализираните институции с подготвени алтернативни за различните целеви групи, които да отговорят на съременните изисквания за интегрирани социални услуги за деца и възрастни.

9. Развиване на междусекторни и междуобщински социални услуги за деца и възрастни с цел оптимизиране на ресурсите и разширяване на достъпа за всички нуждаещи се.

10. **Създаване на Консултативен съвет за социална интеграция** и изграждане на мрежа между заинтересованите страни в сферата на социалното включване, в това число и използване потенциала на неправителствените организации, като фактор за въвеждане на нови съвременни модели на социално обслужване.

**Дейности по изпълнение на целите:**

1. За стари хораще бъдат разкрити два дневни центъра с по 30 места, единият - в Шумен, а другият - в с. Панайот Волов, в който да се предоставят социални услуги на лица в пенсионна възраст и от селата Белокопитово и Лозево. За Шумен - Център за настаняване от семеен тип за стари хора с капацитет 12 места. Кандидатстване по програми за осигуряване на средства за окончателното пребазиране на Дома за стари хора.
2. За пълнолетни лица и хора с увреждания ще бъде разкрит Център за временно настаняване с регионално значение за лица в риск - такива без дом, в неравностойно социално положение, без доходи. И още - Дневен център за възрастни хора с увреждания в с. Друмево, който да обслужва и потребители от селата Вехтово, Ветрище, Кладенец, Костена река и Овчарово, два центъра за настаняване от семеен тип за възрастни хора с умствена изостаналост и лица с деменция с капацитет 12 места всеки.
3. За лица с увреждания ще бъде разкрит Център за седмична грижав базата на Дома за деца в с. Васил Друмев с капацитет 10-15 според конкретния анализ.
4. За деца и семейства в риске необходимо, от една страна, да се увеличи капацитетът на Дневния център за деца и възрастни хора с увреждания с 12 места; на Центъра за обществена подкрепа - на 120 места.
5. За деца с увреждания от 0-3 годинище се разкрие нов център, предвид затворения център, функциониращ към ДМСГД
6. Общинската администрация ще оптимизира работата по разписване на проекти по отворените Програмиза осигуряване на социални асистенти, домашни помощници и лични асистенти.
7. За изпълнение на Социална програма ще бъде създаден контролен орган в община Шумен, който да наблюдава изпълнението на тези социални дейности и тяхното качество.